Predlog IZVEDBENI SKLEP SVETA o dovoljenju Republiki Latviji, da uporabi ukrep odstopanja od člena 287 Direktive 2006/112/ES o skupnem sistemu davka na dodano vrednost /* COM/2014/0626 final - 2014/0290 (NLE) */





OBRAZLOŽITVENI MEMORANDUM 1. OZADJE PREDLOGA V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet soglasno na predlog Komisije kateri koli državi članici dovoli uporabo posebnih ukrepov odstopanja od določb navedene direktive zaradi poenostavitve postopka pobiranja DDV ali za preprečitev nekaterih vrst davčne utaje ali izogibanja plačilu davkov. V dopisu, ki ga je Komisija evidentirala 1. julija 2014, je Latvija zaprosila za dovoljenje, da oprosti davčne zavezance, katerih letni promet ne presega 50 000 EUR. V skladu s členom 395(2) direktive o DDV je Komisija z dopisom z dne 7. avgusta 2014 obvestila druge države članice o prošnji Latvije. Komisija je z dopisom z dne 11. avgusta 2014 uradno obvestila Latvijo, da ima vse informacije, potrebne za presojo zahtevka. Splošno ozadje V skladu s poglavjem 1 naslova XII direktive o DDV lahko države članice uporabijo posebne sheme za mala podjetja, vključno z možnostjo oprostitve davčnih zavezancev, katerih letni promet ne presega določenega zneska. Ta oprostitev pomeni, da davčnemu zavezancu ni treba obračunavati DDV na dobavljeno blago, posledično pa ne more odbiti vstopnega DDV. Latviji je bilo enako izvzetje prvič odobreno z Izvedbenim sklepom Sveta 2010/584/EU[1], ki je prenehal veljati 31. decembra 2013. Ukrep je odstopal od naslova XII direktive o DDV le, če je bil prag letnega prometa davčnega zavezanca v posebni ureditvi višji od trenutno dovoljenega v Latviji v skladu s členom 287(10) direktive o DDV, ki znaša 17 200 EUR. Na podlagi teh izkušenj je Latvija zdaj ponovno zaprosila za dovoljenje za uporabo tega ukrepa, ki je za davčne zavezance v vsakem primeru neobvezen. Glede na informacije, ki jih je predložila Latvija, se zdi, da je učinek ukrepa na davčne prihodke, zbrane na ravni končne potrošnje, zanemarljiv. Zato se predlaga odobritev odstopanja za omejeno obdobje do 31. decembra 2017. Veljavne določbe na področju, na katero se nanaša predlog Podobna odstopanja so bila odobrena drugim državam članicam. Usklajenost z drugimi politikami in cilji Unije Ukrep je v skladu s cilji Unije za mala podjetja, kakor so opredeljeni v Sporočilu Komisije „Najprej pomisli na male“ – „Akt za mala podjetja“ za Evropo (COM(2008) 394 z dne 25. junija 2008). 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanje z zainteresiranimi stranmi Ni relevantno. Zbiranje in uporaba strokovnih mnenj Zunanje strokovno mnenje ni bilo potrebno. Ocena učinka Cilj Sklepa je zagotoviti ukrep poenostavitve, ki ukinja številne obveznosti v zvezi z DDV za podjetja, katerih letni promet ne dosega določenega praga. Zaradi majhnega obsega odstopanja in časovno omejene uporabe bo učinek v vsakem primeru omejen. 3. PRAVNI ELEMENTI PREDLOGA Povzetek predlaganih ukrepov Dovoljenje Latviji, da uporabi ukrep o odstopanju od direktive o DDV, kar zadeva uporabo ukrepa poenostavitve za podjetja z letnim prometom, ki ne presega 50 000 EUR. Pravna podlaga Člen 395 direktive o DDV. Načelo subsidiarnosti Glede na določbo direktive o DDV, na kateri temelji predlog, je ta v izključni pristojnosti Unije. Načelo subsidiarnosti se zato ne uporablja. Načelo sorazmernosti Predlog je skladen z načelom sorazmernosti iz naslednjih razlogov: ta sklep se nanaša na dovoljenje, odobreno državi članici na njeno zahtevo, in ne pomeni nobene obveznosti. Zaradi omejenega obsega odstopanja je posebni ukrep sorazmeren z želenim ciljem. Izbira instrumentov Predlagani instrument: izvedbeni sklep Sveta. Druga sredstva ne bi bila ustrezna iz naslednjih razlogov: v skladu s členom 395 direktive o DDV lahko samo Svet na predlog Komisije soglasno dovoli odstopanje od skupnih predpisov o DDV. Izvedbeni sklep Sveta je edini ustrezni instrument, saj se lahko naslovi na posamezno državo članico. 4. PRORAČUNSKE POSLEDICE Predlog ne bo imel učinka na proračun Unije, ker bo Latvija izvedla izračun nadomestila v skladu s členom 6 Uredbe Sveta (EGS, Euratom) št. 1553/89. 5. NEOBVEZNI ELEMENTI Predlog je časovno omejen. 2014/0290 (NLE) Predlog IZVEDBENI SKLEP SVETA o dovoljenju Republiki Latviji, da uporabi ukrep odstopanja od člena 287 Direktive 2006/112/ES o skupnem sistemu davka na dodano vrednost SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[2] (direktiva o DDV), zlasti člena 395(1) Direktive, ob upoštevanju predloga Evropske komisije, ob upoštevanju naslednjega: (1) V pismu, ki ga je Komisija evidentirala 1. julija 2014, je Republika Latvija zaprosila za dovoljenje, da uporabi ukrep odstopanja od člena 287(10) direktive o DDV, da bi lahko posamezne davčne zavezance, katerih letni promet ne presega 50 000 EUR, oprostila obveznosti v zvezi z DDV. Na podlagi tega ukrepa bi bili ti davčni zavezanci oproščeni nekaterih ali vseh obveznosti v zvezi z davkom na dodano vrednost (DDV) iz poglavij 2 do 6 naslova XI direktive o DDV. Tak ukrep je bil Republiki Latviji že odobren z Izvedbenim sklepom Sveta 2010/584/EU[3], ki je prenehal veljati 31. decembra 2013. (2) Komisija je z dopisom z dne 7. avgusta 2014 o zahtevku Latvije obvestila druge države članice. Komisija je z dopisom z dne 11. avgusta 2014 uradno obvestila Latvijo, da ima vse informacije, potrebne za presojo zahtevka. (3) V naslovu XII direktive o DDV je državam članicam že na razpolago posebna ureditev za mala podjetja. Ukrep odstopa od naslova XII direktive o DDV samo, če je prag letnega prometa davčnega zavezanca v posebni ureditvi višji od dovoljenega v Latviji v skladu s členom 287(10) direktive DDV, ki znaša 17 200 EUR. (4) Višji prag v posebni ureditvi je ukrep poenostavitve, saj lahko znatno zmanjša obveznosti v zvezi z DDV za najmanjša podjetja, obenem pa posebna ureditev za davčne zavezance ni obvezna in podjetjem omogoča, da se lahko odločijo za splošno ureditev glede DDV. (5) Na podlagi informacij, ki jih je predložila Latvija, bo odstopanje imelo le zanemarljiv učinek na skupni znesek davčnih prihodkov, zbranih na ravni končne potrošnje. (6) Odstopanje ne vpliva na lastna sredstva Unije, pridobljena od davka na dodano vrednost – SPREJEL NASLEDNJI SKLEP: Člen 1 Z odstopanjem od člena 287(10) Direktive 2006/112/ES se Republiki Latviji dovoli oprostitev DDV za davčne zavezance, katerih letni promet ne presega 50 000 EUR. Člen 2 Ta sklep se uporablja do 31. decembra 2017. Člen 3 Ta sklep je naslovljen na Republiko Latvijo. V Bruslju, Za Svet Predsednik [1] UL L 256, 30.9.2010, str. 29. [2] UL L 347, 11.12.2006, str. 1. [3] UL L 256, 30.9.2010, str. 29.